**Fergeteges folklórünnep – Gyermekkoncerttel, táncházzal és gálaműsorral várja a nézőket *A népzene ünnepe***

**Bár lehet, hogy február első vasárnapján a tavasz még nem köszönt be, *A népzene ünnepe* a Müpában így is gondoskodik majd a jókedvről és mulatságról. A 2008 óta megrendezett esemény gyermekműsorral, táncházakkal és koncertekkel mutatja be a hazai folkzenét jellemző sokszínűség megannyi árnyalatát.**

Az egész napos folklórkavalkádot **Páll Éva** és zenekara nyitja majd, akik az egész család számára élvezhető táncos műsorral készülnek. A *Míves Mesterségek*, ahogy a neve is mutatja, a régi népi foglalkozásokat mutatja be népdalok, mondókák és mesék segítségével: lesznek itt kenderfonó asszonyok, vásznat szövő takácsok, ruhát varró szabók, de feltűnnek cipészek és csizmadiák, fazekasok és kovácsok, molnárok és pékek is. A műsor furfangos felépítésének köszönhetően a legkisebbek is találkoznak benne ismerős dolgokkal, de a nagyoknak is tud újdonságot mutatni, mindeközben pedig a felnőttek is jókat kacaghatnak.

Az ünnep persze nem ünnep gála nélkül: ahogy azt a nézők már megszokhatták, a Bartók Béla Nemzeti Hangversenyteremben ezúttal is a műfaj legjava váltja majd egymást a színpadon a házigazda, **Eredics Gábor** szakértő tolmácsolásával. Előtte 18 órától az Előcsarnokban a magyarországi és közép-európai autentikus cigány kultúrát és hagyományokat ápoló **Khamoro** **együttes** és vezetőjük, **Farkas Zsolt** cigány táncháza várja a nézőket, akik így tökéletesen ráhangolódhatnak a kétszer hatvanperces gálaműsorra.

Az esti fellépők sorát az új népiénekes-generáció egyik legnagyobb tehetsége, **Básits Branka** nyitja, aki szerb népzenei örökségét idézi meg nemrégiben megjelent első saját lemezének anyagából. Az őt követő **Tímár Sára** nevét már jól ismerheti a közönség, hiszen a Junior Prima díjas énekesnő számtalan formációban – köztük a legendás Sebő együttes és a Dalinda énekegyüttes tagjaként – lépett már színpadra. Zenekarával ezúttal *Ének a határtalanról* című negyedik albumának dalaiból ad ízelítőt. A gála első részét egy igazi nagyágyú, a hazai etnojazz egyik legnagyobb formátumú fúvósa, a Vujicsics együttesből is ismert **Borbély Mihály** zárja majd. A szusszanásnyi szünet után a ’60-as, ’70-es évek magyar népzenei vonulatokkal kísérletező együtteseinek repertoárjából táplálkozó folk-rock-zenekar, a **MORDÁI** tesz arról, hogy a hangulat megmaradjon. Őket a hazai népzenei mozgalom elismert fiatal muzsikusaiból álló, a rögtönzésektől sem megriadó **Magyar Banda** követi, az estet pedig a beás cigányzenét játszó **Kanizsa Csillagai** fergetegesnek ígérkező műsora zárja.

A jó hangulat pedig nem ér véget, hiszen akárcsak előtte, a gálaműsor után is táncház várja a nézőket. A megfelelő levezetésről 22 órától a kifejezetten táncházakon muzsikáló **Budapest Mezőség Band** gondoskodik majd.

A magyarországi táncházmozgalomról szóló blogbejegyzésünket itt olvashatja: <https://mupa.blog.hu/2023/01/13/folklorlazban_a_magyarok>

**A népzene ünnepe - A táncháztól a világzenéig**

**2023. február 5.** vasárnap 19:30 — 22:00

*Bartók Béla Nemzeti Hangversenyterem*

Közreműködők: **Básits Branka, Tímár Sára és zenekara, Borbély Mihály Polygon, MORDÁI, Magyar Banda, Kanizsa Csillagai**

Házigazda: **Eredics Gábor**

Az esemény Facebook-oldala: <https://www.facebook.com/events/629094248696113/>

További információk és jegyek: <http://bit.ly/3ZZMHD9>

**Míves Mesterségek – gyermekkoncert**

**2023. február 5**. vasárnap 15:00 — 16:00

*Üvegterem*

Közreműködők*:* **Páll Éva** – *mese, ének, hegedű;* **Bolgovics Gergő** – *ének, tánc;* **Kovács****Márton** –*hegedű;* **Kerékgyártó****Gergely** – *brácsa, citera;* **Barcza****Zsolt** – *harmonika, cimbalom;* **Bartók****József** – *nagybőgő, ütőgardon*

További információk: <http://bit.ly/3kqXmq6>

A rendezvényre a belépés díjtalan.

**Cigány táncház - Khamoro / Farkas Zsolt**

**2023. február 5.** vasárnap 18:00 — 19:00

*Átrium (Előcsarnok)*

További információk: <http://bit.ly/3krxFpj>

A rendezvényre a belépés díjtalan.

**Magyar táncház - Budapest Mezőség Band / Kalász Máté**

**2023. február 5.** vasárnap 22:00 — 23:00

*Átrium (Előcsarnok*

Budapest Mezőség Band: Kalász Máté, Kovács Márton, Fekete Márton „KisPuma”, Fekete Antal „Puma”, Lelkes András

További információk <http://bit.ly/3wikWba>

A rendezvényre a belépés díjtalan.

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Müpa kommunikáció
E-mail: sajto@mupa.hu